题夏禹玉烟江叠嶂图
喀尔布哈 (Yuan)
大江来自岷山远，万里东流几深浅。洪涛巨浪日舂撞，一派西随万山转。万山峨峨翠黛浮，大孤小孤当中流。高城远出武昌树，衰草微连鹦鹉洲。茅屋人家住深岛，鸡犬不闻人迹少。几行归雁日边来，一幅征帆天际小。湘南雨歇秋风清，落木黯淡哀猿声。荆门月出夜潮长，九疑山碧秋云横。我生自是优游者，足迹何曾半天下。长江万里欲神游，却喜今朝见图画。图画再展未得休，似有模糊寒具浮。只恐通仙忽飞去，惊绝当年痴虎头。